石鼓歌
作者：韋應物
朝代：唐

paragraphs: 周宣大獵兮岐之陽，刻石表功兮煒煌煌。
石如鼓形數止十，風雨缺訛苔蘚澀。
今人濡紙脫其文，既擊既埽白黑分。
忽開滿卷不可識，驚潛動蟄走云云。
喘逶迤，相糾錯，乃是宣王之臣史籀作。
一書遺此天地間，精意長存世冥寞。
秦家祖龍還刻石，碣石之罘李斯跡。
世人好古猶共傳，持來比此殊懸隔。